Csúnyán ráfázott a sofőr, aki Szibéria legerősebb nőjébe kötött bele – videó
Lazán feleselt a parkolóban driftelő autós az egyik női sofőrrel, de hamar rájött, hogy nagy hibát követett el.
Nem túl meglepő, ha Oroszországból olyan autós videó érkezik, amiben a felek keményen összeszólalkoznak, vagy verekedni kezdenek. Az sem risztja vissza őket a kötekedéstől, ha a másik történetesen egy nő, sőt, a szájkarate olyankor csak még intenzívebb. Az alábbi videóban szereplő férfi is azt gondolta, hogy bármit megengedhet magának, de igencsak tévedett.

A Mirror beszámolója szerint ugyanis Szibéria legerősebb nőjébe, a 34 éves Okszána Koselevába sikerült belekötnie. A nőt állítólag az dühítette fel, hogy a férfi a parkolóban ralizik, miközben ott gyerekek is vannak. Amikor aztán a Koseleva előtt állt meg a férfi, elszakadt a cérna.

Először csak vitatkoztak, majd a nő hirtelen kiugrott az autójából, kirángatta a férfit a kocsijából, majd a saját csomagtartójába tette. A többiek – akik a férfi vezetését akarták felvenni – döbbenten videózták az esetet.

Az erőemelő végül néhány száz méterrel arrébb elengedte a férfit, aki igen megilletődve ment vissza a saját kocsijához.

Persze az sincs kizárva, hogy az egész jelenet megrendezett volt – legalábbis gyanús, hogy a videónál letiltották a hozzászólásokat. Mindenesetre kár lenne érte, ha kiderülne, nem az élet írta a forgatókönyvet.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.
Okszána Koseleva autós videó